C 369/3

ET

Komisjoni teatis, milles käsitletakse suuniseid kvootide vähendamiseks määruse (EÜ) nr 1224/2009 artikli 105 lõigete 1, 2 ja 5 kohaselt ning millega asendatakse teatis 2012/C/72/07

(2022/C 369/03)

Vastavalt määruse (EÜ) nr 1224/2009 artikli 105 lõikele 1 vähendab komisjon liikmesriigile tulevikus eraldatavaid kvoote, kui ta on kindlaks teinud, et asjaomane liikmesriik on talle eraldatud kvoote ületanud.

Vastavalt kõnealuse määruse artikli 105 lõikele 2 vähendatakse selle liikmesriigi aastast kvooti järgmisel aastal või järgnevatel aastatel, kui liikmesriik on püüdnud rohkem, kui talle oli antud aastaks kvooti eraldatud.

Kui artikli 105 lõigete 1 ja 2 kohast vähendamist ei saa ülepüütud kvoodi suhtes kohaldada, sest seda kvooti asjaomase liikmesriigi puhul ei ole või ei ole seda piisavalt, võidakse vastavalt artikli 105 lõikele 5 pärast liikmesriigiga konsulteerimist vähendada järgmisel aastal või järgnevatel aastatel muid kõnealuse liikmesriigi kasutatavaid samas geograafilises piirkonnas või sama kaubandusliku väärtusega kalavarude või varude rühmaga seotud kvoote.

Kõnealuste sätete läbipaistvaks ja järjekindlaks rakendamiseks kooskõlas võrdse kohtlemise põhimõttega soovib komisjon avaldada põhimõtted, mille alusel ta kvoote vähendab.

Käesoleva teatisega asendatakse teatis 2012/C 72/07 (1) ja lisatakse varasemas teatises juba kavandatule järgmine: juhul kui ülepüügi puhul kohaldatakse asjaomasel aastal liikmesriigi käsutuses olevate piirkondlike kalandusorganisatsioonide majandatavate kalavarude kvootide vähendamist, tuleks vajaduse korral järgida sama ajakava kui asjaomastes piirkondlikes kalandusorganisatsioonides.

Seepärast juhindub komisjon määruse (EÜ) nr 1224/2009 artikli 105 lõigete 1, 2 ja 5 kohaldamisel järgmistest põhimõtetest.

1. Kogu vähendamine (edaspidi „ülepüügihüvitus“), kaasa arvatud kohaldatavatest kordajatest tulenevad kogused, tuleb teha ülepüügile järgneval aastal. Ülepüügi puhul piirkondlike kalandusorganisatsioonide majandatavate kalavarude kvoodist tuleb ülepüügihüvitus, sealhulgas kohaldatavatest kordajatest tulenevad kogused, teha kas kohandamise aasta(te)l või aasta(te)l, mille üle otsustab asjaomane piirkondlik kalandusorganisatsioon.

2. Kui ülepüügihüvitus on suurem kui kasutada olev kvoot, arvatakse ülepüügile järgneval aastal maha kogu kasutada olev kvoot. Ülejäänud osa arvatakse maha järgmise aasta või vajaduse korral järgmiste aastate kvoodist, kuni kogu ülepüütud kogus (kaasa arvatud kohaldatavatest kordajatest tulenevad kogused) on hüvitatud.

3. Erandina eespool esitatud punktist 2 võib erandkorras olla võimalik aeglasem ülepüügihüvitus (nimelt 50/50 määr kahe aasta jooksul või ülepüügihüvitus protsendina hüvitamisele kuuluvast kogusest, jaotatud rohkem kui kahe aasta peale), kui on täidetud üks järgmistest tingimustest: a) kui asjaomast kalavaru majandatakse asjakohaste teaduslike nõuannete kohaselt säästlikult või b) kui asjaomast liiki püütakse mitme liigiga püügipiirkondades ja kvoodi märkimisväärne vähendamine takistaks sellise mitme liigi koospüügi puhul asjaomaste liikide kasutamist või c) kui konkreetsete rahvusvaheliste eeskirjadega (näiteks piirkondlike kalandusorganisatsioonide eeskirjad), mis seonduvad asjaomase kalavaru ülepüügi hüvitamisega, on ette nähtud aeglasem ülepüügihüvitus kahe või enama aasta jooksul.

4. Kui ülepüütud kalavaru kvooti ei ole võimalik ülepüügile järgneval aastal vähendada, sest asjaomasel liikmesriigil ei olegi vastavat kvooti, siis vähendatakse mõnda muud liikmesriigi kasutatavat sama geograafilise piirkonna või sama kaubandusliku väärtusega kalavarude kvooti, nagu on sätestatud määruses (EÜ) nr1224/2009. Sellised kalavarud määratakse kindlaks järgmiste kriteeriumide alusel: a) vähendatakse vastavalt artikli 105 lõikele 5 neist kalavarudest, mida kasutatakse samas geograafilises piirkonnas ja mida püüab eelistatavalt sama laevastik, kes püüdis rohkem, kui oli kvoodiga ette nähtud; b) kui punktis a esitatud kriteeriumile vastavaid kalavarusid on rohkem kui üks, vähendatakse eelistatavalt nende kalavarude kvooti, mille kaitsestaatus on asjakohaste teaduslike nõuannete kohaselt kõige halvem.

5. Kui vähendamine on seotud piirkondlike kalandusorganisatsioonide majandatavate kalavarudega, võib komisjon vähendada, sealhulgas kohaldatavatest kordajatest tulenevaid summasid, vastavalt punktidele 2–4 alates asjaomase piirkondliku kalandusorganisatsiooni otsustatud kohandusaasta(te)st.

(1) Komisjoni teatis – Suunised kvootide vähendamiseks määruse (EÜ) nr 1224/2009 artikli 105 lõigete 1, 2 ja 5 kohaselt (ELT C 72, 10.3.2012, lk 27), muudetud teatisega 2019/C 192/03 (ELT C 192, 7.6.2019, lk 5).